পুজোর কলকাতায় অতিরিক্ত লাখ দু’য়েক যাত্রী’র চাপ নিতে গিয়ে নাজেহাল মেট্রোরেল। 
ষষ্ঠীর পর শনিবার মহাসপ্তমীতেও নির্ঝঞ্ঝাট মেট্রোযাত্রা নিশ্চিত করতে পারলেন না মেট্রোরেলের পার্ক স্ট্রিট অফিসের কর্তারা। ঠাসাঠাসি ভিড়ে গেট বন্ধ করতে না-পারা, টিকিট কাউন্টারে লম্বা লাইন, সময়ে মেট্রো না আসা— সবই বজায় থাকল বিক্ষিপ্তভাবে। কাজের দিনে কলকাতা মেট্রো গড়পড়তা ছ’লক্ষ যাত্রী পরিবহণ করে। পুজোর দিনে সেই সংখ্যাই আরও দেড় থেকে দু’লক্ষ বাড়ছে। এবার সবচেয়ে বেশি যাত্রী মেট্রো ব্যবহার করেছেন চতুর্থীর দিন। সেদিন যাত্রীর সংখ্যা ছিল আট লক্ষেরও বেশি। মেট্রো সূত্রের দাবি, তারপর থেকে দেড়-দু’লক্ষের মধ্যে ঘোরাফেরা করেছে অতিরিক্ত যাত্রীর সংখ্যা। সেই ‘চাপ’ সামাল দিতে ট্রেনের সংখ্যা ছাড়াও রক্ষী বাড়িয়েছেন মেট্রো কর্তৃপক্ষ। আগাম প্রস্তুতি থাকায় কালীঘাটে সমস্যা খানিকটা কমলেও মাথাব্যথা হয়ে দেখা দিয়েছে দমদম, শোভাবাজার, বেলগাছিয়া এবং যতীন দাস পার্কের মতো স্টেশন।
একই ট্রেনে যাত্রীদের ওঠার হিড়িক ঠেকাতে হিমশিম খেয়েছেন রক্ষীরা। ঘন ঘন মাইকে ট্রেনের অবস্থান এবং যাত্রীদের একই ট্রেনে উঠতে বারণ করে ঘোষণা করে পরিস্থিতি নিয়ন্ত্রণে আনার চেষ্টা করেছেন মেট্রো কর্তৃপক্ষ। কিন্তু তাতেও পরিস্থিতি নিয়ন্ত্রণে আসেনি।